Tora Berger sikret norsk bronse
Tora Berger hadde et halvt minutt opp til en pallplass, da hun gikk ut på den siste etappen, etter den første skytingen var forspranget spist opp. Veteranen Andrea Henkel sikret tysk gull, og kunne ta med seg det tyske flagget å gå alene over målstreken. Frankrike gikk i mål et snaut halvminutt bak, mens det ble det en kamp mellom to verdensmestere om tredjeplassen. Tora Berger og Darya Domracheva gikk så godt som likt ut etter den siste skytingen. Tora Berger er vanligvis hakket svakere i sporet enn sin hviterussiske konkurrent, men med en super sisterunde sikret Berger norsk bronse. - Det var vilje, styrke og lysten til å prestere med denne gjengen, forklarer Berger overfor NRK, sammen med sine lagvenninner Fanny Welle-Strand Horn, Elise Ringen og Synnøve Solemdal. - Jeg skjelver ennå. Tora er helt rå i hodet, det er så herlig, skyter Solemdal inn. - Det ere helt fantastisk, jeg vet ikke hva jeg skal si. Det er ubeskrivelig, sier Ringen.- Jeg er fornøyd, jeg. Det er moro å få ta medalje med disse jentene her, det er en herlig gjeng! - Det var noen sterke løpere rundt meg i dag, men jeg følte jeg klarte å gå mitt eget løp, og var veldig bestemt på å komme før Domratsjeva i mål, sier Berger til VG Nett. Og Solemdal takker Berger for medaljen. - Jeg er utrolig glad for denne medalje. Jeg er så glad for at vi har Tora på laget, uten henne hadde vi ikke stått på pallen! - VM har vært over all forventning for meg. Jeg vet ikke hva jeg skal si, det er en drøm, sier Solemdal.Fanny Welle-Strand Horn var først ut for Norge på dagens stafett, og gjorde jobben godt på første skyting. Det ble ett bomskudd, men Horn fikset ekstraskuddet kjapt og kunne gå ut 17 sekunder bak teten. På andre skyting ble det to bom for Horn, som måtte bruke alle tre ekstraskuddene for å felle blinkene. På siste runde tapte hun i tillegg noen sekunder til teten, og da Elise Ringen gikk ut på andre etappe, var Norge omtrent ett minutt bak. - Det var tungt å gå i dag, jeg hadde en veldig dårlig dag. Jeg hadde rett og slett ikke mer å gå med, sa Horn til NRK etter at hun hadde sendt Elise Ringen ut på den andre etappen.Ringen gikk ut på samme etappe som hjemmeyndlingen Magdalena Neuner, men den tyske jenta sviktet totalt på sine to skytinger, med til sammen fem bom. Ringen bommet én gang på hver av de to skytingene. På liggende klarte den norske jenta seg med ett ekstraskudd, men på stående måtte hun bruke to. Da hun kom inn til veksling, lå Norge på en femteplass, fremdeles et drøyt minutt bak teten. - Jeg var langt nede i kjelleren på den siste runden, og var helt ferdig da jeg kom i mål, kommenterte Ringen.Synnøve Solemdal gikk tredje etappe for Norge, og åpnet godt i de tyske løypene. Hun klarte å ta inn noen sekunder, og selv om det ble en bom på første skyting, traff hun med sitt første ekstraskudd. På stående skyting ble det en mer lurvete opptreden fra Solemdal, som traff på kun to av sine fem første skudd. Dermed måtte hun bruke ekstraskuddene, og 22-åringen holdt seg kald nok til å klare å unngå strafferunder. Tyskland, Frankrike, Slovakia og Ukraina var de fire nasjonene som lå i front da Solemdal kunne klappe Berger på skulderen og sende henne ut på ankeretappen. For til tross for Neuner sviktet, tok norsk-tyske Miriam Gössner ansvar. Tyskeren med norsk mor, gikk Tyskland opp i føringen, og sendte veteran Andrea Henkel ut 17,5 sekunder foran Frankrike. - Det føles veldig bra. Jeg håper virkelig vi klarer å ta gull nå, også vil jeg hilse til familien min i Norge, sa Gössner til NRK etter sin kjempetappe.Berger hadde da et drøyt halvminutt igjen opp til teten, så medaljehåpet var høyst levende for Norge. Berger har vist kjempeform i sporet gjennom VM, og 30-åringen startet klatringen på resultatlisten allerede tidlig i løpet. Slovakia ble kjapt hentet inn, og Berger kunne gå inn til første skyting som nummer fire. Ukraina klarte ikke å skyte fullt, og selv om Berger også måtte ty til ekstraskudd, kunne hun gå ut på andre runde som nummer tre. Inne til andre skyting gjorde Berger det hun kan aller best - hun dro en «Tora spesial» på den siste, avgjørende serien. Fem blinker gikk ned før de andre omtrent hadde rukket å registrere at hun var innom matta - og dermed startet den virkelige jakten på pallplass. Og mens Henkel sikret tysk VM-gull, knuste Berger Domracheva i kampen om tredjeplassen.
Verdens raskeste kvinnelige skiskytter Darya Domracheva var sjanseløs mot Tora Berger, som sikret norsk bronse på stafetten.